“Lametna Muhkhiatna”

October (1) Agen pa: Christie New Zealand Gam

*(A khangcingsa numei khat gensak in)*

Christie pen Asia leitang lianpi sungah biakna lam upna a neilo innkuan khat sungpan khangkhia hi. Kum sawm vaal apha amah in, “Nuntakna ii a khiatna bang hiam?” ci-in amahleamah kidongh hi. Mi khat ii nuntakna khan khat bek ahihleh a hoihpen in ne ding, dawn ding leh kiteenna bawl ding hi ci-in ama’n ngaihsun hi. Ahizongin, hih bang nuntakna pen, ama’ aadingin zong a phattuamna om tuanlo hi.

Khuakhaal hun khat laai-in, Christie in maangpau sin hi. Saangsiapa pen Pasian’ thu lam (Theology) laaisinna ah doctor lukhuneelkaai a ngah khin America gammi ahi hi. Laaisinna kipat ni-in, mawtaw tawh kitaihkhakna ah Topa Pasian in ama’ nuntakna a hotkhiatna a lamdang thupiangte amahlehamah a kipulaak kawmin hong geenkhia hi. Mawtaw kitaihna ah ama’ mawtaw naaksiat mahmaha, Topa Pasian in lamdangsakhuai takin a hotkhiat manin sihna pan a suahtakna thu hong geenkhia hi. Christie in zong hih thupiang in a lungsim sukha lua ahihmanin a tua nitaak mahin inna a om anu leh apa kiangah gensawn pah hi.

Kum sawm hong sawt ciangin, ama’ hun awng sung, Canada gam a pai kawmin Topa Pasian’ thu hong ngaihsun phakik hi. Vancouver khuapi-a ama’ giahna hotel gei-ah biakinn khat om hi. Biakinn luutna kongvang ah “Back Home” cih laaisuan khat a tawi kawmin a sim laaitak pasal khat a ding ama’n mu hi. Tua ni nitaklam in, biakinn gei-ah hong pai ciangin zong “Back Home” cih laaisuan a tawikawm in a sim pa mah mukik leuleu hi. Tua hun laitakin, huihpi nasiatakin a nun hangin, hih pasal in banghangin hih laaisuan khauhtakin dinsa-in tawi a hi hiam? ci-in lamdangsa mahmah hi. Hih pasal milim tawi laaisuan pen kha khat sungbang ama’ mitkha ah luai tawntung hi. Tua ahihmanin, Tapidawte’ upna pen lamdangdiak ahihlam ama’n hong thei ta hi.

“Back Home” university ah MA laai sin dingin min sazian pia hi. Saangsia khat in biakpiakna ah zat ding laibu bu khat ta letsong amah leh adang saangnaupangte letsongin a piak ciangin ama’n lamdang sa hi.

Hih laaibu in ama’ thudotnate dawng ahihmanin ama’n hoihsa hi. Amah zong saangsiapa kiangah email tawh laai khakin, Topa Zeisu’ thu a telnop behna thu geencian hi. Tua saangsiapa in zong ama’ inn aa kaalsim nitaak biakpiakna a makaih saangsia nu’ thu pulaak hi.

Biakpiakna a bawl pawl in limtakin Christie na muak uh ahihmanin amah zong nisim in Laai Siangtho sim hong kipan pah hi. A sawtloin, Topa Pasian kiangah ama’ lungtang hong aap ta hi.

Christie in pawlpi tampitak ah a va pai kawikawi hangin Topa Pasian leh ama’ kikal kizopna maan naailo ahihna ama’n theikhia hi.

Kum nih hong sawt ciangin, Christie in New Zealand gam a zin sungin TV hunsehna sungaa kihel Hope Channel phawkkha hi. “Back Home” university aa online panin YouTube tungtawnin Sabbath School hunsehna mukhia ta hi.

Ama’n Hope Sabbath School a et a ngaih ciangin zaknopsa in khawl thei nawnlo hi. Ama’ aadingin Hope Sabbath School a et a ngaih pen ni khat sungah a lungnoppen hun ahi hi. Kha tawmkhat sungin online panin kum thum sung aaitaang ding Hope Sabbath School en-in, ngaai thei hi.

Hihbangin a et a ngaih kawmkawm in Topa Pasian’ ii lim leh meeldaan hong mu semsem ta hi. Topa Pasian pen hehpihna tawh kidimin, mihingte a mawhna panun Ama’ kiangah sap ding a kin baanah, mawhnate maaisak den nuam hi. Amah in hih hun ciangin Topa Pasian tawh a kizopna uh a dimin amasapen thuak hi. Amah in tui kiphhumna tawh Seventh-day Adventist pawlpi sungah luut ding khensat ta hi.

“Kha lam ka nuntakna a khantoh nadingin Hope Sabbath School TV a geel Topa Pasian tungah ka lungdam hi. Tu-in Topa Zeisu kiangah ka nuntakna ka aap nuama, Topa Pasian’ vangliatna a kilanghsak dingin ka nungta nuam hi” ci-in ama’n gen hi.

2016 kuma note Sabbath 13na sumpi pawlkhat tawh New Zealand gam ah online panin Hope Sabbath School TV en in a ngaih theih nadinguh hong huh nahih manun lungdam ung. Hope Channel mun zaipi ah a tunzawhna hangin 2016 kum in New Zealand ah Christie in tawmvei a zin sungin Hope Sabbath School TV en in, ngaai thei hi.

Tu kuata, Sabbath 13na sumpi pawlkhat pen Papua New Guine gam aadingin Hope Channel leh Hope FM Radio hunsehna a kiphuat nadingin kizang ding hi. Phaltaka nong piak ding uh sumpi hangin lungdam kong ko uh hi.

--000--

“Lamet Kholhlohin TV Sung Kineihsiam Pasal Suak”

October (8) Agente: Graeme leh Nicqui New Zealand Gam

*(A khangcingsa pasal khat gensak in)*

Graeme pen lamet kholhlohin New Zealand gam ii Hope Channel TV ah kineihsiam pasal khat hong suak hi.

Zu neekna tawh kisai kikhopna ah amah hong tun ciangin ama’n a muh ngei naailoh numei khat in amah na thei lua hi.

“Zaan nitaakin TV ah nang hong mu ing” ci-in tua numei in geen hi.

A kikhawmte lakah mi 26 in Graeme pen thei nuamin na limet mahmah uh hi. Tua kikhopna ah ama’ pianzia a geenkhia dingin a sap uh ahi hi. Ahizongin, bangcibangin thu geen kipan ding cih ama’n thei pah lo hi. Tua numei in TV ah amah amuhna thu a geen manin thu geen bangci kipat ding cih ngaihsun thei ta hi.

TV ah amah hong kidawk theihna pen Topa Zeisu’ hehpihna haangin zu kham nuntakna panin mi hoih khat a suahkikna thu a kikhawm mite’ mai ah geenkhia hi. Tua ciangin a kikhawm mi 26 te’n New Zealan gama a om inn sim ah Hope Channel TV hunsehna huih lakah kikhahkhia a hihlam hong thei ta uh hi.

Graeme in zu duh luatna pan a phiatnuama a hanciamte zukhamkhamte hehpihhuai sa hi.

“Zu dawn zongsatna kum tampi sung ka neih kei hangin zu dawn a zongsanghte aadingin lametna tawh kiphiat zo ahihna thu ka geen nuam hi,” ci-in ama’n geenkhia hi.

“Tapidaw nuntakna pan zu dawn zongsatna, zu dawn zongsatna pan Tapidaw nuntakna panin ka phuutkhak thute kong hawmsawn nuam hi. Thupha ka saanna pen zu dawn zongsatna pan ka phuutkhak thute ka geensawn theihna uh ahi, Nicqui leh kei aadingin a thupi mahmah biakinn ah Pasian a bia pawl khat om hi” ci-in ama’n geen beh hi.

Zu dawn zongsatna tawh kisai kikhopna ah tua bangin a geenkhiat ciangin, a kikhawmte’n Graeme pen Tapidaw khat ahihlamh hong thei pah uh hi. A kikhawmte lakpan a tamzaw ahi Pasian a umlo te’n lamdang sa phadiak uh hi.

“Pasian’ Thu ah citak na hiam?” ci-in a dot uh ciangin, Graeme in, “Citak zo keng e” ci-in dawngkik hi.

“Biakinn ah na kikhawm hiam leh? Ci-in a dotkik uh ciangin, “ kikhawm mah ing” ci-in ama’n dawngkik hi.

“Bang pawlpi ah maw?” ci-in a dotkik uh leh, “Seventh-day Adventist pawlpi ah” ci-in ama’n dawngkik hi.

Mite’n Seventh-day Adventist pawlpi’ thu a theih lohuh baanah, ni sagihni Sabbath ni sianthosak ding zong theilo uh hi. Tua hangin, Graeme in ni sagihni Sabbath ni a thupiitna geencian in, nisim in Tapidaw khat ahihna thupisak mahmah hi.

“Sani ni Pasian biak laaitakin kei pen ni sagih ni Tapidaw ka hihi,” ci–in ama’n geen hi.

Graeme ii pawlpi biakinn ah khatveivei a kikhawm zeel zato siavuan nih te’n zudawn zongsangh pawlkhat ama’ kiang ah aap uh hi.

Graeme in ama’ pianzia midangte kiangah hawmsawn bek loin, midangte’ pianzia zong limtakin ngaihsak hi. Ama’ set gunkuang tungah a tuang mite ansai ah an neekpih hi. Amau tawh an a neekkhop laitakun, ama’n thu geen in, amau geen zong ama’n ngaihsak hi. Amah in pawlpi pua lam Pasian’ nasepna ah nuamsa mahmah hi. Amah inn hong ciah simin, a zi kiangah, “Tuni, Topa Pasian in hong gualzawh pihnate um kei mai ni teh” ci-in geen hi.

2016 kuma note Sabbath 13na sumpi pawlkhat tawh New Zealand gam ah online panin inn simin Hope Sabbath School TV en in a ngaih theih nadinguh hong huh nahihmanun lungdam ung.

Tu kuata, Sabbath 13na sumpi pawlkhat pen Papua New Guine gam aadingin Hope Channel leh Hope FM Radio hunsehna a kiphuat nadingin kizangh ding hi. Phaltaka nong piak ding uh sumpi haangin lungdam kong ko uh hi.

--000--

“A Vaanglian Thumte Nasepkhopna”

October (15) Agen nu: Clifton Glasgow New Zealand Gam

*(A khangcingsa numei khat gensak in)*

New Zealand gama Pasian’ thu geenna in, vaangliatna nei thumte haangin Kha Siangtho tawh a kidim inn hong suak hi. Hih a vaanglian thumte in thunget-na, pawlpi mimal kihelna leh Hope Channel ahi uh hi.

Pawlpi mite’n Pasian’ thu geenna ah Kha Siangtho a kibuah nadingin kaal khat sim zingsang nai (6) in kha (5) sung thungeen uh hi.

Thungeente pawl nih pha uha, abehaphungte uh leh a lawmte uh zong samh uh hi.

2016 kum aa Sabbath 13na sumpi pawlkhat a ngah Hope Channel panin a hanthot uh TV tawh Pasian’ na asepna zong kihel hi.

New Zealand gama a lianbel khuapi Auckland khuasung bup, mun 15 ah a kibawl Pasian’ thu taangkona a makaih Clifton Glagow in, “Pawlpi mite’n

Innkuante leh a lawmte tawh Pasian’ thu geenna ngaai dingin kiciam uh hi. Pasian’ thugeenna a ngaaite lakah a tam zawthamte Hope Channel pan a ngaai dingin kiciam uh hi” ci-in geen hi.

Hih Pasian’ thu geenna hangin mi 200 tui kiphuum uh hi. A piang taktak thu 4 om hi.

Tracey

Tracey pen tanutapa (5)te’ nu hi-in, midangte’ geensiatna atuamtuam a thuakna uh haangin haksatna tampi phukha uh hi. Tua manin, kum sawtpi laipekin ama’ nu in Adventist pawlpi khat ah a va hawh leh Hope Channel a en/ngaai dingin na geenpih uh hi.

Tracey in Topa Zeisu a tawisaang huhsehna a et a ngaih ciangin Kha Siangtho in ama’ lungtang sungah thu hong geen hi. A sawt loin, a nu tawh biakinn ah kikhawm uh hi.

Tracey in kum 30 a phaak ciangin Laai Siangtho thu sina, Pasian’ thugeenna hun sungin kumpi thukhun in a khaam guihtheihkhamtheihte peel zo ta hi. Tu-in amah tui kiphuum khina, taansaang sangsiamah a suah theih nadingin pilna a sin zom laaitak ahi hi.

Tracey in Topa Pasian’ thu a geenkhiat ciangin ama’n tha a ngah lam kimu thei hi” ci-in Clifton in geen hi.

Owen leh Tina

Owen pen Auckland gam, Waiheke tuikulh tungah a teeng, pensen lasa khat hi-in, zatkuat sung phattuamna a bawl pawl ii Makaai ahi hi. A zi Tina in Adventist pawlpi panin Pasian’thu pen Hope Channel TV hunsehna pan a et a ngaih khit ciangin Topa Zeisu Gumpa in umin, saang hi.

Amaute’n Hope Channel TV pan a kigeen Pasian’ thute DVD tawh teikhia-in, tuikulh kiimlehpaam ah a khongin hawmkhia uh hi. Topa Pasian in pawlpi thak khat a piankhiat nading leh biakinn thak khat a vaaihawmsak nadingin amau thu ngeen uh hi.

Pawlpi makaaite’n Auckland khuapi sungah Pasian’ thu geenna bawl ding geel uh hi. Owen in zong, deihsakna lianpi tawh Pasian’ thu geen nading inn dei lianpi khat hanciamin a zon laitak hia, thu geen a ngaaite pii tawh khaak tawh ama’n tavuan la ngiat hi. Nitaak masa ah Adventist pawlpi mi a hilo midang 30 in Pasian’ thu ngaai uh hi. Hih bangin Owen leh Tina tui kiphuum uha, a kiphut thak Waiheke pawlpi ii a masapen pawlpi mi hong suakin, pawlpi dang khatpan a vaaihawm pih inn khat sungah kikhawm uh hi.

Hih tuikulh pawlpi pen Pasian’ thu taangkona haangin a kiphut pawlpi nih te lakah khat ahi hi.

Health leh Simone

Health pen galkap hon sungpanin a kiteeltuam, khatvei sinna a kah, tui lam gaalkaap vaai a kivaa khat hi-in, a zi Simone leh ama’n Hope Chaannel en in, ngaai uh hi. Amau’ nasepna innlamh company aa a naseppih uh Adventist pawlpi mi khat kiang panin Hope Channel thu thei kha uh hi.

Health leh Simone in Hope Channel pan hunsehna hoihsa uha, amau’ lungtang sungah Topa Zeisu tawh kizop ding hong lunggulh mahmah uh hi. Amau’ nupa in Sabbath ni biakpiakna ah hong kikhopuh baanah, Pasian’ thu geenna ah zong hong kihel uh hi. Hih Pasian’ thu geenna ah a nihun, tui kiphuum uh hi.

Audrey leh Don

Khanghaam nupate ahi Audrey leh Don in amau et leh ngaih ding hunsehna a teel laaitakun, Hope Channel huhsehna mukha uha, en in ngaai pah uh hi. Tualeh, Adventist pawlpi in aLai Siangtho sungpan hong hilh bangin zuui dingin a ki-aap uh amau lamdang sa uh hi. Amau’ pawlpi ah ahihleh, Laai Siang-tho hilh Thumaan panin lampial uh hi. Amau zong, Adventist pawlpi zon ding khensat ta uh hi.

Audrey leh Don in amau teenna khuapi sunga a om Adventist pawlpi biakinn ah kikhawm ta uh hi. Pasian’ thu a kigeen sung mahin Adventist pawlpi sung luut ding khensat ta uh hi. Amau’ hanthotna haangin, New Zealand leh Piantit gam mun tuamtuam ah a om, a khankhinsa a tanu nihte zong Adventist pawlpi biakinn ah kikhawm ta uh hi.

Kum 80 kiim a phaa Don in zatote leh mun dangdangte ah taangkona laai hawmkhiatna tawh Hope Channel a en angaai dingin lawptakin, mite hanthawn hi.

“Hope Channel pen Pasian’ thu geenkhiatna ah a piicing khat ahi hi. Tua in lametna a kisam pha mahmah hih leitung ah Topa Zeisu’ a lamdangsakhuai hotkhiatna thu geensawn nadingin lamdangsakhuai taau hong bawlsak hi” ci-in Clifton in geen hi.

2016 kuma note Sabbath 13na sumpi pawlkhat tawh New Zealand gam ah online panin inn simin Hope Sabbath School TV en in a ngaih theih nadinguh hong huh nahihmanun lungdam ung.

Tu kuata, Sabbath 13na sumpi pawlkhat pen Papua New Guine gam aadingin Hope Channel leh Hope FM Radio hunsehna a kiphuat nadingin kizangh ding hi. Phaltaka nong piak ding uh sumpi haangin lungdam kong ko uh hi.

--000--

“Hong Kibuluh Haangin Thupha Saang Ing”

October (22) Agen pa: Richard New Zealand Gam

*(A taltaak pasal khat gensak in)*

New Zealand gam ah Adventist pawlpi sungah kum 81 a phaa puteek khat hong luut khit a sawt loin, a inn kibuluh hi. Hih inn kibuluhna in ama’ upna khauhsak semsem bekloin, a inn a buluh kum sawm vaal gual tangvalno thumte tungah Topa Zeisu’ thu geensawn theihna hunpha khat ngah beh laai hi.

New Zealand gam ii a saklam mongpena om Whangarei khuapi ah zaan khat kum sawm vaal gual tangvalno thum te’n Richard ii inn buluh uh hi.

Richard a ihmut hithiat laaitak, tangvalno khat in ama’ lupna inndei tawlet ah kahto in inn sungah luuta, a dang tangvalno nihte luut nading inn maai kongkhaakpi a hong dingin Richard lupna gei tawn in pai hi.

Richard pen a tamzaw in ihmu sip loin, tawmcik khat a ging a om ciangin zong phawk pahpah hi. Ahizongin, tua zaan in kum 14 leh 16 a phaa tangvalno nihte’n ama’ inn sung munciteng ah van manphaa a zon kawikawi sungin amah ihmu hithiat hi.

Amah a khanlawh ciangin kisilna inndei sungah pai hi. Tangvalnote’n amah kisilna inndei sung ah a pai lam hitaleh a lupna inndei sung a paikik lam hitaleh awlmawh selo uh hi. Ama’n zong amauteng phawkkha selo hi. Amah a lupna tungah a ihmut laaitakin tangvalnote’n a mawtaw buuk sungah luutin a mawtaw hawlsakin paikhia uh hi.

Bangbang ahizongin, a veengte papi khat in Richard bangci om cih a theih nadingin ama’ inn kongkhaakpi maai ah hong taai –in, dauh-dauh-dauh ci-in kiu hi. Ahizongin, a ging khat zong za lo hi.

Tawmvei khit ciangin, dauh-dauh-dauh ci-in ama’n kongkhaakpi kiu leuleu hi. Tuaciangin, Richard khanglo ta hi.

“Na mawtaw damiah gutate’n hawlin, a taaikhiatpih lamh na thei hiam?” ci-in a veengpa in dongh hi.

Mawtaw buuk sungah a mawtaw a muh nawnloh ciangin dah ding saangsikin, Richard pen a lung nuam hithiat lel hi. A lauhuai sihtheihna pan Topa Pasian in keemcing ahihmanin amah lung nuam veve hi.

Tuazawh minute 20 a sawt ciangin palikte hong tung uh hi. Amaute’n Richard’ mawtaw sungah mawtaw tawhtang mu uh hi. Tuakhitciangin, tai khat a gamlaa inn khat ah a om tangvalnote’ gimnam leh a khekhaap uh a theihzawh nadingun palikte’n a hilhuh uite zangh uh hi. Palikte’n damiah gutate’ guuk temtawng khat leh a sumbawm leh a sunga a om khempeuh piakik uh hi.

Ahizongin, hih thupiang a tawpna hi naailo hi.

Richard in ama’ inn a buluh tangvalno thumte daan a piak taangin amau tawh (3) vei kituah uh hi. Amau’ innkuan sung thu Richard in theia, amau kituahna ah amau’ nulehpate khat zong hong pai loh ciangin ama’n lamdang sa hi. Tangvalnote a pu leh a pite tawh a teengkhawm uh ahi hi. Tangvalnote khatciat in kiphasak loin a thuum uh ciangin tua in Richard’ lungsim sukha mahmah hi.

“Hih pen note’ a khatveina mawhna bawlna hi hi. Na gamtatna uh ka deih kei hi. Ahizongin, note’ mawhna kong maaisak hi. Hih mawhna na bawlna haangun, thusinna thak a ngah dingin kong lamen hi. Ke’n liau sum deih keng” ci-in ama’n geen hi.

Ahizongin, tangvalnote’n zong amau’ khialhna uh kipuah nuam uh hi. Tangvalno khat in Richard lamsiauhna lampi gei ah a po tuipaante hahsiangsak hi. Amahmah in moh bawlin Richard pia hi.

A dang ni khat ni-in, Richard’ inn ah US dollar 360 tawh a kikim New Ztalan gam sum a kiguang laibawm khat tawh a zalian palikbu khat hong pai hi.

“Kei tungah liausum nong piak ding ka uut kei hi” ci-in Richard in palikbupa tungah geen hi.

Ahizongin, puteekpa leh amahmah a kawi tangvalno kiangpan sum ahih lam palikbupa’n geencian hi. Hih pen New Zealand gam ii ngeina bangin a kipia letsong ahi hi.

Richard in zong tangvalnote a pantah a pu leh apite tungah hih tangval-note a pattah zawh manun lungdamkohna saupi tak a aat laai khat khaak hi.

Amaute thum vei a kituah khit nungsang khua sung thuneite tawh buaina om nawnlo ahihmanin palik zum panin amau bawl mawhnate phiatsak ta uh hi.

Hih inn buluhna a om ma-in, “Ze-etna in nuntaakna thak aadingin tha thak tawh hong kidimsak hi” ci-in Tikipunga Adventist pawlpi sungah hong luut Richard in geen hi.

Hih inn kibuluh hun sungin inn sung a luut tangvalnote ka phawkkhak loh zong nalamdang khat mah hi ci-in ama’n geen hi. Tuma kum nih laai-in lungtang natna a neih manin ama’ lungtang a tha neem ahi hi.

“Lukhu neu khat a kiatna ging nangawn phawk den ing. Kei guakbek hih inn ah ka teenga, kum 80 kiim ka phak hunsung zong zan thupiang khempeuh ka ciamteh zo hi. Tua zaan in kei tawh Topa Pasian hong omkhawm hi cih nial theih ding hilo hi. Ahaangin, ka lupna gei-ah mi khat peuhpeuh mu leng ka hai tat kha ding hi” ama’n ci hi.

“Tangvalnote tawh kiholimna ka neih khit uh ciangin amau maailam ding hanthotna hunpha zong ka ngah thei hi. Hih pen kei aadingin Topa Pasian in a hoihpen dinga hong geelsak hi. Tua khitzawh ciangin ka Tapidaw nuntakna hong nuamzaw hi” ci-in lungdamtakin ama’n geenbeh hi.

Tu kuata lina Sabbath 13na sumpi pawlkhat pen, New Zealand gam, khanglam Pacific Division huamsung leh leitung bupa a om tangvalnote leh nungaknote’n Topa Zeisu a tel semsem nadingun Ellen G White gelh Khazih Kiang Zuatna, Desire of Ages, Kidona Lianpileh a dang laibute bulphuhin video tawh DVD bawl nadingin kizang ding hi.

Phaltaka nong piak ding uh sumpi hangin lungdam kong ko uh hi.

--000--

## 

“Thungetnate, Singkungnote leh Puulnatna”

October (29) Agen nu: Emmy Australia Gam

*(A khangcingsa numei khat gensak in)*

Australia gam, Melbourne khuapi ah Covid-19 puulnatna haangin paisukpaitohna kikhaak hi. Tua manin, Company in Emmy’ pasal a nasep hun khiapsaka, amau innkuan in inn nei zo nawnlo thei ding buaina hong phukha uh hi.

Ahizongin, Emmy in a kip a kho upna nei hi. Amah leh a pasal Jonathan pen nungdeuh in tui kiphuumna tawh Sventh-day Adventist pawlpi sungah hong luut uh hi. Amah in a pasal Jonathan leh a tapa thumte vaakzawh nading nasep khat a ngah nadingin thunget hong kipan hi.

Tona tampi hong dawk ngeingai mawk hi. Emmy in mawtaw hawl theilo ahihmanin nasep ngah ding haksa simsim hi. Amasapen nasep ngah nading kiholimna a nei dingin a pai ciangin ama’ tonpih a lawmnu aadingin kiholimna aa makaipa in nasep pia ngiau hi.

“Lungkham ke’n. Hih nasep na ngah keileh zong, nang aadingin Topa Pasian in hong deihsak lo hi ding hi” ci-in a pasal Jonathan in amah thapia hi.

Emmy zong thungeen den hi. Ama’n thu a nget kawmkawmin, a nosuak singkungneute a suan ciangin a lung nuam mahmah hi. A nosuak singkungneute tawh amah maan kizaihin, facebook ah suang hi. A nosuak singkungneute a suante’ facebook pawl lakah amah zong kihel hi.

Ni khat ni-in, singkungno a ciing pawlkhat in facebook ah video tom khat a suan uh ama’n hoihsa hi.

“No tawh na semkhawm nuam siing maw. Hih singkungnote paakta lua ing” ci-in video nuai ah ama’n laai gelh hi.

“Koi ah teeng na hiam?” ci-in thakhatthu mah in lai gelhkik uh hi.

Ama’ teenna mun a gelh ciangin, singkungnote a ciing khat in amau makaipipa tawh phone tawh a kiho theih nadingun amah sapna lai khat gelhkik uh hi.

Makaipipa in zong Emmy in phone tawh a hopih leh a dawng dingin na ngak gige hi.

“Ka singno huan uah, nikaailam nai 4 leh a langin kei tawh kimu dingin nong pai thei ding hiam?” ci-in Makaipipa in dong hi.

Emmy zong lungdam lua-in diang khaliangha, “Hoih mah ei” ci-in geenkik hi.

Amah in hih singno huan ah nasep ding a uutna pen amau’ inn pan lamsiau aa a kitunzawhna mun ahihman ahi hi.

Ahizongin, amah in ama’ vaai khempeuh Pasian’ deihna bang hisak nuam hi.

“Topa Pasian aw, hih nasep pen kei aadingin nang’ hoihsak ahihkeileh ka zop nawnloh nadingin hong vaihawmpih in” ci-in ama’n thu ngeen hi.

A zekaai khaakloh nadingin Emmy pen nikaailam nai khat leh a lang hunin inn pan hong paikhia hi. Ama’n minute 30 bek lamsiau-in singno huan hong tung hi. Amah tung baih ahihmanin kuamah’ muh loh dingin sawlkawm ah buk sawm hi.

Ahizongin singno huan a makaihpipa in amuh lim in theipah ahihmanin, “Na min Emmy hilo hiam mataw” ci-in dong pah hi.

Hi mah ing cih lahna in a lu kun ciangin ama’ zum ah Emmy sama, singkungnote ciinna ah nasep zia ding hilh hi. Tua khitciangin, nasem khat ama’ kiangah pulaaka, tua pa in huang sunga singkungnote lak kawikawi hi. Emmy’ lawpna a muh ciangin makaipipa in hun bit nasep pia pah hi.

Emmy in facebook tungaa a gelh laaimal pen Pasian in zatsakin puulnatna laan sungin ama’ inn tawh akinaai singkungno huang ah nasep a vaihawmsakna ama’n lamdang sa mahmah hi. Tu-in a hihleh amau’ innkuan in a inn uh a neisuak thei ding hi ta hi.

Emmy in singkungno huang sungah munciteng ah na sem thei hi. A tuamtuam nasepna ah ama’n nuamsa hi. Singkungnote pehin punsak zong amah uuk mahmah hi. Ahangin, ama’ huan sungah zong singkungnote pehin pungsak nuam hi. Makaipipa’ phalna tawh a ki aattansa singkungno hiangte inn ah pua-in, singkungnote a pung dingin peh pah hi. Na a sep kawmkawmin, hunte man-laangtakin hong bei toto hi. Topa Pasian in ama’ thungetna dawng takpi hi.

Nasep thaman piak ni Friday ni-in, a dang naseem khempeuh in nasepna thaman ngah napi, ama’n bangmah ngah lo ahihmanin a lung hong buai ta hi. Hih vai ama’n a dot ciangin, a ki-aattansa singkungno hiangte inn ah a puak manin nasepna thaman a ngah lo ahih lam naseem pawlkhat in na geen hi.

Emmy in um theilo hi. Ama’n a ki aattansa singkungno hiangte inn ah ciahpih mah hi. Ahizongin, phalna tawh a ciahpih ahi hi. Nasepna thaman tawh kisai-in, a ki aattansa singkungno hiangte tawh kizomin kuama’n geena nei lo hi.

Inn a ciah ciangin, a pasal Jonathan in tua buaina Topa Pasian’ khut sungah aap dingin hanthawn hi.

“Lungkham ke’n. Hih vai tawh kisai thu ngeen ding hi hang” ci-in a zi hanthawn hi. Amau zong tua vaai aadingin Sani ni leh Sunday ni-in thu ngeen uh hi.

Nipi khuavak ni zingsang in, Emmy nasepna phual hong tun ciangin ama’ nasepna thaman vaai a dotma-in, makaipipa’ zi pen a hoih cake moh tawi kawmin ama’ kiangah hong pai-a, hong thuum hi. Theihkhialhna lianpi a om ma’n ahihna leh Emmy in nasepna thaman a vekin ngah ding ahihna ama’n sianggeen hi.

Tu kuata, Sabbath 13na sumpi pawlkhat pen Topa Zeisu sunga Emmy neih lametna pen Australia gambup leh khanglam Pacific Division bup ah a kizelh thei nadingin kizang ding hi.

Phaltaka nong piak ding uh sumpi hangin lungdam kong ko uh hi.

--000--

“Khuaphawklohna Pan Topa Zeisu Kiangah”

November (5) Agen pa: Peter Australia Gam

*(A khangcingsa pasal khat gensak in)*

Peter pen kum 7 a phaakin, a saang ii a pualam ah mi’ paina lampi tawnin a pai laaitakin mawtaw khat in taihkha hi. Australia gam, Brisbane khuapi sungaa om a saang panin inn hong ciahlam ahi hi.

Mawtaw haatlua ahihmanin, pasalno Peter pen kaih 50 bang a gamla zaw munah kilawnkhia-a, a nungzaang lam tawh leitang tung tusuk hi. Kha guk sung vilvel amah khuaphawk lo-in om hi.

Peter a khuaphawk loh hun sungin, a pi-in ama’ tawntung nuntakna vaai a lungkham manin, amah tuiphuum ding geel ta hi. Amau biakna lam ah a makai Tapidaw phongzi khat in khuaphawk loin a om Peter tungah tui theh hi.

Peter in khua hong phawk ciangin, mawtaw taihna in ama’ thutheihna sukha-a, khuaphawk lo ahihlam kitel ta hi. Amah in an neek ding, daaileen buuk pai ding aa kipan a kipatna pan a kisin hong kul ta hi. Laai sim ding leh mi’ gen thute a tel nadingin hanciam hong kuul ta hi.

Tona tampi om himahleh, kum (8) sung vilvel hanciam takin amah hong kisin toto hi. Tua hun sungin a pi-in, khat veivei ama’ pawlpi’ biakinn ah kikhop pih zeelzeel hi.

Peter in biakinn aa kikhop nuamsa hi. Ahizongin, Ama’ nuntakna ah a kitaangsam mahmah pawlkhat oma, tuate a picin ding lunggulh mahmah hi. Kum 16 hong phaak ciangin khatveivei bek a pi tawh biakinn pai nawnlo-in, hun maantakin biakinn ah kikhop ding a nu tungah kun hi. A nu zong thukimin, Peter in a pi’ pawlpi ah Sani ni nitaak lamin khat vei, Sunday zingsanglamin thum vei leh Sunday nitaaklamin khat vei biakinn ah kikhawm ta hi.

Hih bangin kum sawm sungin Peter in pawlpi tampitak ah va pai in va kikhawm hi. Zi a neih khitciangin tanu nih nei uh hi. Bizu a va lei Seventh-day Adventist pawlpimi khat kiang panin Seventh-day Adventist pawlpi thu a zaak hunin, ama’n bizute a na bawlbawl laaitak ahi

Hunte hong bei tohtoh mahbangin Peter in Brisbane khuapi sung Adventist pawlpi omna lamziikpi tungah a kilamh inn ah hong lal hi. Meileeng khawlna nisim in ciah leh kuan a pai kawmin tua biakinn ama’n a muh ciangin, “Hih biakinn ah kikhawm lengh bang a ci diam aw” ci-in lamdang sa kawmin ngaihsun hi. Sabbath ni zingsang khat, biakinn ah mawtaw pawlkhat a hong tung ama’n a muh ciangin, biakinn sung luut ding khensat taktak ta hi.

Pawlpi mite’n Peter limtakin na muak uh hi. Sabbath School khaan khat ah a kihel dingin amah sam pah uh hi. Biakpiakna a kiman ciangin pawlpi mi khat in ama’ mawtaw tawh Peter inn dong va kha ngiat hi.

Tua huna kipanin Sabbath ni sim biakinn ah Peter kikhawm den hi.

“Pawlpi mite pen gualhuai thei mahmah uha, hong kin hong awlmawh mahmah uh hi. Tuate hangin, Adventist biakinn ah a kikhawm kahi hi” ci-in ama’n geen hi.

Peter in pawlpikeem Pastorpa tawh Laai Siangtho thu sinkhawm uh hi. Amah in Lai Siangtho a sim kawmkawmin khalam tawh kisai ama’ lunggulhna aadingin hong lungkim semsem ta hi.

Ama’ kitaangsapna khempeuh Topa Zeisu sungah hong mukhia ta hi. Laai Siangtho in hong hilh tui sunga kiphuumna tawh Topa Zeisu kiangah ama’ lungtang aap dingin khensat ta hi. Ama’ khuaphawkloh sungin khatvei tui kitheh khin hi. Tu-in ahihleh, ama’ teelna tawh tui a kiphuum nuam ahi hi.

2021 kum Sabbath ni khat in, Peter tui a kiphuumna tui sungpan hong piakhiat cianginCaboolture Seventh-day Adventist pawlpi aa pawlpi mite’n limhtakin na muak uh hi.

Matt. 5:6 sungah Topa Zeisu in, “Pasian’ deihteng sep ding a hanciamte Pasian in lungkimna ngahsak ding ahihmanin thupha ngah mi ahi uh hi” ci-in geen hi.

Tu kuata, Sabbath 13na sumpi pawlkhat pen Topa Zeisu sunga Peter muhkhiat lungnopna pen Australia gambup leh khanglam Pacific Division bup ah a kizelh thei nadingin kizang ding hi.

Phaltaka nong piak ding uh sumpi hangin lungdam kong ko uh hi.

--000--

“Solomon Leitung Kikheelsakpa”

November (12) Agen pa: Solomon Papua New Guinea Gam

*(A khangcingsa pasal khat gensak in)*

Solomon in Laai Siangtho sung thu a thei mahmah kisa kha hi. Papua New Guine gama a om ama’ khua pawlpi’ biakinn ah Laai Siangtho sungpan thuhilh siapa’n a sim ama’n ngaai hi. Laai Siangtho sungpan hong geencian mahbangin vantunga a om Topa Pasian ama’n um hi. Ahizongin, amahmah in Laai Siangtho thu a kan taktak hilo hi.

Ni khat ni-in, Seventh-day Adventist pawlpi pan Missionary sia khat in mual tamna khua ah hong tungin, “Leitung a kikheelsakte Laai Siangtho” ci-in laimal gol tawh akigelh laibu kaang bu khat pen Solomon letsong in pia hi.

“Na khua ah Topa Pasian’ thu hilh dingin hong pai kahi hi,” ci-in Missionary siapa in geen hi.

Laai Siangtho bu khat ngah ahihmanin Solomon lungkim mahmah hi. “World Changers Bible” thulu in ama’ lungsim la hi. World Changer in bang a cih nopna ahi diam ci-in ama’n lamdangsa hi. Lai Siangtho limtakin ama’n a veel ciangin kammalte simnop ahihmanin, tha ngah mahmah hi. Ama’ kum kum 20 gual ah khuapihte mahbangin saang ah amah zong pilna sin laai hi.

Missionary Siapa’n Solomon’ lungluutna a muh ciangin Laai Siangtho a sinte lakah a kihel dingin amah zong sam hi.

“Topa Zeisu’ thu simkhawm ding hi hang. Minute 20 khawng sawt ding hi,” ci-in ama’n geen hi.

Amasapen a kituahkhopna uah, Missionary Siapa in Solomon leh midang te amau’ Laai Siangtho ciat sungpan Maku alian khatna leemsak hi. Amau a simkhop ma-un, Missionary Siapa’n, “Topa Pasian aw, hehpihna tawh hong makaih in. Lungdam ung” ci-in thu ngeen hi.

Ama’n thu a nget khit ciangin, Maku alian khatna panin Solomon simsak hi. Solomon in zong, kalaoh mul tawh a kigaan puan silhin, gamlak ah piang khuaizu ne-a, Jordan gun ah Topa Zeisu tui a phuum Johan thu sim hi. Hih a piang taktak taangthu ama’n a sim khit ciangin Saangmaang Siapa in hih taangthu mah midang khat simsak leuleu hi.

“Bang thuteng na za ualeh? No nuntakna ah na zat theih dinguh a om hiam?” ci-in ama’n dong hi.

Amau’ pawlsung panin khat in, “Toppa Zeisu tui sungah a kiphuum bangin ko zong tui kiphuum nuam ung,” ci-in geenkhia hi.

Laai Siangtho sinkhopna a tawp uh ciangin, Saangmaang Siapa in, “Tu kaal sungin mi khat peuhpeuh kiangah hih a piangtaktak taangthu panin bangthu geensawn ding nahi vua?,” ci-in dong leuleu hi.

Tua khitciangin, “Topa Pasian aw, Nangma’ Thu ka sinkhop theih manun lungdam ung. Na nung kong zuih zawh nadingun hong huh in. Amen” ci-in ama’n thu ngeen hi.

Solomon in Laai Siangtho sinkhopna nuamsa-in, Topa Zeisu’ pianzia a mu tawh kibangin telsiam ta hi.

Solomon in a kum aa simin Laai Siangtho sinkhopna ah hong kihel mahbangin, Topa Zeisu tungah ama’ itna zong hong khangto hi. Laai Siangtho a sin simin, a sin thu bangin ama’n nuntak pih hi.

Amau pawlin a tom thungetna tawh Laai Siangtho sinkhopna kipan uh hi. Lai Siangtho sungpanin a piang taktak taangthu mi nih in a sim khit ciangin a thumna in Lai Siangtho bu sung en loin, geenkik hi.

Tua khitciangin, Saangmaang Siapa in amau in thusinna thak nei maw neilo cih dong hi. Hih a piang taktak taangthu tawh amau’ nuntakna ah bangteng zui zo ding, ahihkeileh, bang thuteng zang thei ding cih ama’n dong hi.

Tua khitciangin, kaalkhat sungin hih a piang taktak taangthu a geen sawn nadingun ama’n to hi. A tawpna ah amah ahihkeileh a dang khat in thu ngeen hi.

Solomon in khanglam Pacific Division pan a geel uh Discovery Bible Reading bu sunga geelna Saangmaang Siapa’n zang ahihlam thei hi. A bu kaang ama’ Laai Siangtho pen khanglam Pacific Division panin khangnote aadingin bu 20,000 hawmkhiatna geelna pan ngah ahihlam ama’n thei hi.

A tawpkhakna ah, “World Changer Bible” ci-in a kigelh thulu ii a khiatna Solomon in thei ta hi. Amah in, leitung a kikheelsak nungzui khat bangin nungta nuama, nungzui tampitak a pungsak nuam Topa Zeisu’ nungzui khat a hih lam zong thei ta hi.

Laai Siangtho thu a sin khitzawh, a kum kik ciangin, Solomon in leitung a kikheelsak nungzui khat suah ding khensat ta hi. Maku alian khatna sunga Topa Zeisu mahbangin amah zong tuikiphuum ta hi.

Tuni-in, Solomon kum 26 pha ta-in, taan sawm ah pilna sin saan hi. Ama’ khuaneu ah Adventist pawlpi biakinn khat a lamh khangnote a makaih laaitak ahi hi. Amah zong Saangmaang Sia khat hita-in, ama’ ngahsa “World Changer Bible” Laai Siangtho bu zangin innkuante leh khuapihtuipih dangte Laai Siangtho thu sinpih hi.

“Tu-in, kei pen Adventist pawlpi mi khat kahi ta-a, ka innkuan pihte zong Topa Pasian’ pawlpi sungah hong luut uh mu nuam mahmah ing,” ci-in Solomon in geen hi.

Tu kuata, Sabbath 13na sumpi pawlkhat peen Papua New Guine gambup leh khanglam Pacific Division bup ah Gupkhiatna lungdamna thu a kizelh thei nadingin kizang ding hi.

Phaltaka nong piak ding uh sumpi haangin lungdam kong ko uh hi.

--000--

“Lau Nawn Peuhmah Keng”

November (19) Agen pa: Jack Papua New Guinea Gam

*(A khangcingsa pasal khat gensak in)*

Jack pen Papua New Guine gama Baimankanem minamte lakah pawlmi khat ahi hi.

Jack in a phawkkhaak pen, amah leh a minampihte in Jiwaka pine ah na khempeuh kitaangsamin, launa tawh nungta uh hi.

Tu-in ahihleh, hih pine ah na khempeuh lem ta hi. Hih pine in, gam ii a laizang ah oma, teen nading aa hoih mun ahi hi. Lei hoihna zaangkuam ah oma, mi kisapnate ahuh apia a luanglaai guun saau khat om hi. A tam leihoihte tawh mehtehmehgah, a diakdiakin, kawfi leh niangteh kungte tampitak piang hi.

Ahizongin, a diakdiak in, Jack ii minamte aadingin nuntak-khuasakna haksa phadeuh hi. Kimuhdahna, ngongtatna, leitang neihna haangin kitotna leh a dangdang kithutuahlohnate haangin abeh aphungte leh a lawmte tampitakte’ nuntak-khuasakna kibalzaan dikdek hi. A kitottotna haangun, kumpi lam panin huhna bangmah ngah khalo uh hi. Kuamahin Siavuante leh zato siamahte’ donna ngah khalo uh hi. Minam sunga naupangnote saang kah lo uh hi. Hih laai muna om palikte’n thukhunte leh thupiaknate bawlsak selo hi. Lampite zong kipuah lo ahihmanin naaksiat mahmah hi.

Hih bang dinmun ah nungta uh ahihmanin, Jack leh a minampihte aadingin a ngeina hita mai hi. Amaute, kitaangsapna leh lauthawnna liim nuai ah nungta uh hi.

Ahizongin, pawlpi mimal khatciat kihela Pasian’ nasepna, tualaai mun ah hong tung hi. Hih geelna peen pawlpi mi khatciat in Topa Zeisu kiangah mi khat peuhmah tonpih dingin a hanthawn leitung bup Seventh-day Adventist pawlpi-in a makaih geelna ahi hi.

Pawlpi mite tualaai mun ah hong tung uha, Jack leh a minampihte Laai Siangtho thu hilh uh hi. Tua Laai Siangtho hilhna in Pasiana’ thu taangkona bawl theih nading lampi vangsak hi. Jack leh ama’ minamte’n Laai Siangtho thu a sim kawmun, amau’ dahna leh lauthawnnate mangngilh bawlin, tui kiphuumna tawh amau’ lungtang uh Topa Zeisu kiangah aap uh hi.

Adventist pawlpi mite’n a kidodo minamte a kigawmkik theih nadingun a tuamdiak kilemna pawi bawlsak uh hi.

Jack in a ngah uh phattuamna lamdang sa hi. “Kaal khat sung Pasian’ thugeenna pan gualzawhna haang hitaleh, Sabbath ni tuikiphuumna hun geelna haang hitaleh, meel namkim tawh a kizeem kilemna pawi haang hitaleh, innphual Seventh-day Adventist pawlpi ka paakta hi. Ahaangin, mi tampitakte’ lungsim, adiakin amau ii a uute, pasalnote leh a tate kiangah dingin, lungdam lua uh ahihmanin a kap nute leh a-u anaute’ lungsim satsuahsak hi,” ci-in Jack in geen hi.

Jack in, “Ka minampihte kiangah thuumin a kician khensatna bawlsak nuam ing. Ko naaihuai sungah kikheelna pomin, kilemna bawla, a omsa dinmun tunkik nadingin haanciam ciat ni. Sawltaak Paul bangin kei pen mawhnei mite sungah a suukpeen kahi hi. Ahizongin, Topa Pasian in kei hong kikheelsak khina, kei zong Topa’ hong lamlahna bangin zuih ding ka khensat ta hi,” ci-in haangsantakin geen khia hi.

1Tim 1:13, 17 sunga sawltak Paul mahbangin Jack in zong, “A beisa hunah Amah geensia-in, simmawh bawlin, Ama’ mite a bawlsia pa kahih ngeiteei haangin, Ama’ thu ka up naailoh manin theihlohna tawh a gamta kahih manin, Psian in kei hong hehpih hi. …Amah bek Pasian ahi, a kimu theilo a si ngeilo, tawntung kumpipa in minthanna leh pahtawina ngah tawntung ta hen. Amen.” ci-in geen ciatciat hi.

Tu kuata, Sabbath 13na sumpi pawlkhat pen Papua New Guine gambup ah a teeng gammite’n Topa Zeisu in Amah tawh hong kilemkiksakna, lametna leh lungnopna a theihtheih nadingun Hope Channel TV leh Hope FM Radio hunsehna phuhkhiatna ah kizangh ding hi.

Phaltaka nong piak ding uh sumpi haangin lungdam kong ko uh hi.

--000--

“Teembaw Tungaa Naseempa Hong Ciahkik Ta”

November (26) Agen pa: Barry Tuvalu Gam

*(A khangcingsa pasal khat geensak in)*

Seventh-day Adventist pawlpimi khat ahi a ni-in, khanglam Pacific tuipi laaizanga om a neu suangdawk tuikulh tunga a om pawlpi ah Sabbath ni simin Barry kikhoppih hi. Ahizongin, ama’ nulehpate’n Sunday nisimin a dang pawlpi khat ah kikhoppih hi.

Barry pen Australia gam leh Hawaii gam kikaala mi tuul sawm leh tuul khat a teenna tuikulhneuneu (9) te omna tuikulh dawk tunga a om gamneu khat ahi Tuvalu gam ah biaknalam buaina tawh a hong khangto hikha thei ding hi. Tuvalu gam ii tuikulh (9)te’ azaina square tai sawm bek pha hi. Tuvalu gam ah naupangnote a nu ii a naunu in khoina ngeina nei uh hi. Tua manin, Barry a suah ciangin a nuno Pena in amah a khoi ahi hi.

Tu-in, Pena in Barry pen ama’ sung piang tapa bangin it mahmahin, limtakin khoi hi. Sabbath ni simin, Nutao tuikulh tunga a om pawlpi khatbek ahi, Niutao Seventh-day Adventist pawlpi biakinn ah Pena in Barry kikhoppih hi.

Barry’ nu aadingin a tapa Adventist pawlpi’ biakinn ah a kikhop peen buaina omlo hi. Amah zong a naunu mahbangin Adventist pawlpi sungah a kituuiphuum khinsa pawlpi mi khat ahi hi. A pasal ahihleh pawlpi dangpan ahi hi. Tua manin, Barry in Sabbath ni simin Adventist pawlpi’ biakinn ah kikhawmin, Sunday ni simin anu leh apa tawh apa’ pawlpi biakinn ah kikhawm uh hi.

Barry in kum sawmvaal hong phaak ciangin, tuuipi lam tawh kisai pilna sin ding leh teembaw naseem khat suah ding khensat ta hi. Tuvalu gam peen tuipi-in a umcih gam khat a hihmahbangin, tua gama a teeng mitampi-in, teembaw nasep seem ciat uh hi.

Barry zong teembaw nasep seemin, a innkuan a vaak nadingin sum khaak zeelzeel hi. Zi a neihkhit ciangin zong teembaw nasep mah seem zomin, a zi leh a tate li aadingin sum khaak zeelzeel hi.

Pawlpi nih pan hong khantoh khit ciangin, Barry aadingin Pasian’ thu ngaihsut theih nading omlo hi. A zi Tafua zong ama’ pa pawlpi panmah ahi hi. Ama’ tuuipi tung nuntakna in pawlpi panin kigamlasak ahihmanin Pasian biakna ah kihel thei nawnlo-in, ama’ nuntakna ah hong buai niainuai ta hi. Amah in za duh luata baanah zu zong nasiatakin dawn ta hi.

Amahin, zu akhamna haangin, Tuvalu gam ii khuapi lianpen Funafuti khuapia a om amau inn ah motorcycle tawh hong ciahna ah gitneih kholhlohin a dang motorcycle khat tawh kitaihkhaakna pan nasiatakin thum vei liamna hong tuak hi. A tuahsiat sim in Tuvalu gam in khatbek a neih zatopi ah thum vei sisan naaisan luangsa baanah khuaphawk loin nawhsatakin kipaipih hi.

Barry’ innkuan sungah lungnopna om ngiatlo hi. Tuvalu kumpi aadingin na a seem a zi Taufua zong a pasal tawh a teenkhop haangin lungnuam thei ngiat lo hi. A ta li te zong a inn uah aom uh haangin lungnuam thei ngiatlo uh hi. Amau innkuan in thunget khopna nei ngeilo uh hi.

Ngaihsut khaaklohpi-in, cinatna in amau innkuan hong lokgawp hi. A tanu lianbel uh Liena in biangbawk natna ngah ahihmanin, thukin kibawl nadingin Fiji gama Zatopi ah vanleeng tawh pailoh phamawh ta hi. Barry leh Taufua in kum 14 a phaa a tanu uh nai nih leh a lang sung a leeng vanleeng tungah tonpih uh hi.

Zatopi ah a om sungun, Barry in ama’ nuntak sungah amasapeen Topa Pasian’ thu limtakin hong ngaihsun ta hi. Pasalno ahih laai-in, Adventist biakinn ah a kikhoppih a nuno phawkkik ta hi. Tua manin, amah zong thungeen ta hi.

Liena zong a ci damkik ta hi. Barry zong thusia lasia tawh a kidim nuntakna tawh kipelh nuam ta ahihmanin teembaw nasepna pan khawl ta-in, a thak nuntakna tawh Pasian’ thu sungah hong kibual ta hi. Amah in, a zi leh a tanu u peen tawh Adventist pawlpi ah Sabbath ni simin nikaailam hun ah Laai Siang-tho thu sin kipan ta uh hi. Sabbath ni zingsang khat in, a innkuan bupun biakinn ah Pasian bia khawm uh hi. Pasian a biak kawmkawmun Laai Siangtho thu a telnopna uh hong khang seemseem hi. Pawlpi’ Pasian nasepna ah zong hong kihel ta uh hi.

2021 kumin, Barry leh a tanu lianbel, Funafuti Adventist pawlpi ah April kha sungin tuui kiphuum uha, Taufua zong June kha sungin tuui kiphuum hi.

Tuni-in, amau innkuan in maantakin thungeenkhawm uh ahihmanin a tate li in zong inn ah lungnuam ta uh hi. Taufua zong a pasal tawh teenkhop nuam hong sa ta hi. Barry zong a innkuanpih tawh hitaleh, Topa Pasian tawh hitaleh om khop nuam hong sa ta hi.

Tu kuata lina Sabbath 13na sumpi pawlkhat peen, Ellen G White gelh Khazih Kiang Zuatna, Khantawh Lungdeih, Kidona Lianpileh a dang laaibute bulphuhin naupangnote aadingin, video tawh DVD bawl nadingin kizangh ding hi. Hih hun geelna peen Hope Channel TV leh online tungah kisuang ding hi. Tua ahihmanin, Tuvalu gam, Khanglam Pacific leh leitungbup ah a teeng nau-pangnote’n en-in, ngaai thei ding uh hi.

Phaltaka nong piak ding uh sumpi haangin lungdam kong ko uh hi.

--000--

“Hih Laai-ah Kei Om Ing! Kei Hong Sawl In”

December (3) Agen pa: Asiata Samoa Gam

*(A khangcingsa pasal khat gensak in)*

A khankhinsa tanu thumte’ pa leh tuu thumte’ pu ahi Asiata in Samoa gam’ khuapi lianpeen ahi, Apia khuapi ah nasep khat a ngah nading kiholimna a nei dingin ADRA zum ah hong tun ciangin a tom aa kigelh ADRA ii a khiatna theilo hi. Ama’ theih thu pen ama’n nasep neilo ahihmanin, a innkuan a vaak nading sum kinaaksap mahmah cih thu hi.

Nasep ngah nadingin, gam sung ADRA makaipipa tawh a kiholim laaitak un, a toma kigelh ADRA ii a khiatna pen Adventist Develoment and Relief Agency (Adventist Khantohna leh Donghu Palaai) hi ci-in makaaipipa in geencian hi. Ama’n pingpei tawh kithuah huihpi leh a dang dongtuahnate aadingin a huh ding naseem khat ADRA pan a cial nop lamh uh geencian beh hi.

Asiata in zong ama’ innkuanpihte leh a veengte pingpei tawh kithuah huihpi haangin huh ding peen hoihsa hi. A khauh mahmah huihpi-in Samoa gama innte kumsim phialin a suksiatnate, lamziikpite a kisiatnate, khuaphelep meikhaute leilak kideennate leh mihing’ nuntakna a lauhuaisak a tuamtuam piang den hi. Asiata peen hih veengleh paam huhna nasepna aadingin kilawmkituak mahmah hi.

Australia gamah a hun pawlkhat a zat khitciangin, a sawtloin Samoa gam ah hong ciah a hihhangin, ama’ teenna kiimlehpaam aadingin veina thuukpi ama’n nei hi. Amau’ innkuan in khua pawlpi phut uha, amau’ biakna lam thuneite pawl ah a lian tavuan leen hi.

Asiata in ADRA phual ah nasep ngah ta hi. Ahizongin nasep kipan dingin zum pan amah a sap uh ciangin ama’ vaai sah hi. ADRA makaipipa in amah nasep a kipatsak nop ni-in ama’ pawlpi ah thuhilh sia a suah theih nadingin laai a vuan loh phamawh hi. Amah sum kisam luata ahihmanin nasep zong seem nuam takpi hi. Ahizong, a laai zong vuan nuam mahmah kawikawi hi. Ama’n Pasian iit hi. Hih buaina peen ADRA makaaipipa kiangah va geen hi.

“Aw. Hoih mah e. Na laai vuan inla, maai kaal Monday ni ciang nasep kipan lecin hi thei e,” ci-in ADRA makaaipipa’n geen hi.

Asiata zong a lung nuam pah hi. ADRA makaaipipa’ lungsim picinna manpha sabek loin, ama’ upna zong thupi sa hi. Ama’ laivuanna ong-a, Monday ni-in a nasep thak seem pah hi.

Hun tampi mah a bei khitciangin, Samoa gam ah Seventh-day Adventist

pawlpi in a tuamdiak Pasian’ thugeenna nei ding cih ama’n thei hi. Thuhilhsia khat Australia gam panin a zai inndeipi sungah thugeen dingin vanleeng tawh hong leeng tiaituau hi. Tua Pasian’ thugeenna pen Samoa gambup, Adventist pawlpi khempeuh ah TV ah khahkhia ding uh hi. Asiata in hih thugeenna a ngaai dingin sapna laai khat ngah hi.

Amah zong, a zi, a khangkhinsa a ta nihte, a monu leh ama’ khuapihte Pasian’ thugeenna a ngaai dingin a zol leh amau zong na thukim bilbel uh hi. Amah peen, pulpit tawh a kinaaipenna a maaigual ah nitaak 14 sung vilvel tuu hi. Pulpit panin thugeen Siapa in khensatna a nget simin amah dingto den hi.

Thugeen Siapa’n kuateng tui kiphuum nuam nahi uh hiam? ci-in a dot ciangin, amah dingtokik hi. Pasian’ thugeenna a tawp ni Sabbath ni-in, amah tawh, a zi, a khankhinsa a ta nihte leh a mo, a vekun tui kiphuum uh hi.

Kum thum a ven khitzawh 2020 kum nunung lamin, Samoa gam ah kaal nih sung hungeelna khat bawl leuleu uh hi. Pasian’ thu geenpa pen Samoa gama Adventist pawlpi’ president ahi hi. Amahin, thugeenna hungeelna a masalam ah minute 15 ta cidamna thu Asiata geensak hi. Thudang tampite lakah, Samoa gammite peen sikhumzunkhum haangin a khete uh ki-aattan ahihmanin, Asiata in, a cidam mihing nuntakzia in sikhumzunkhum natna pan daalzo ding ahihna hilh thei pah hi.

Asiata in Pasian’ thugeenna anagai dingin a veengte zong sam hi. Amahin ADRA nasepna pan a ciah ciangin nitaak 14 sung vilvel ama’ mawtaw tawh a veengte Pasian’ thugeenna a ngaai dingin va pii hi. Mi 6 tuui kiphuum uh hi.

Tua khitciangin, 2020 kumin, Adventist pawlpi in a dang geelna khat bawl leuleu uha, Asiata in a veengte sam leuleu hi. Mi 2 tui kiphuum beh leuleu hi.

Asiata zong a lungdam lua ahihmanin, “Topa Pasian in kei ADRA phualpi ka tun nadingin hong makaih a hihlam ka thei hi. Topa Pasian in hih nasep hong pia-in, ka kha nuntakna a khantoh nadingin kong hong honsak hi,” ci-in lungdam kipaaktakin geenkhia hi.

Isaiah 6:8-“Kua sawl dinga, eite aadingin kua va pai ding ahi hiam? Topa cihna aw ka za hi. Tua ciangin ke’n ‘Hih laai-ah kei om ing! Kei hong sawl in’ ka ci hi” cih Laai Siangtho mun pen Asiata in deih mahmah hi.

Tuma kum thum laai-in, phaltaka nong piak uh Sabbath 13na sumpi pawlkhat peen khanglam Pacific Division sunga om Samoa gam leh a dang gamte ah a hoihzaw cidamna kisekna hilhna tawh khete aattanna daalzawh nadingin, “khe 10,000 hotkhiatna” geelna aadingin huhna in kizangh hi. Lungdam lua hi.

--000—

“Pasian In Hong Sapna, Khutsiamna Tawh Piicingsak”

December (10) Agen pa: Frank Vanuatu Gam

*(A khangcingsa pasal khat gensak in)*

Khanglam Pacific Division sunga a om Vanautu gam ah Frank pen a pa in a zikik tawh khat bek a neih uh a tapa ahi hi.

Laai Siangtho sunga pasal no Joseph pen a pa Jacob in maiphaa a piak bangin anu leh apa in amah maipha pia uh hi. Joseph’ taangthu mahbangin pianpih a pa-in a zi masa tawh a neih a ute’muhdah-hazaatna haangin a innkuan sungah buaina piang hi.

Inn nuam asak kei haangin Frank in Aore Adventist pawlpi saangah saangkah nuamsa hi. Ama’n lawm tampi nei-a, Sabbath ni-in biakinn ah kikhop nuamsa hi.

Bangbang hitaleh, taan sawm saang ah pilna sin kimlaai cina ahihmanin zatopi ah kibawl hi. Anu leh apa in a tapa a sih ding patau uh ahihmanin amau’ inn ah keem in khoi uh hi. Tua pen ama’ pilna sinna a tawpna hi mawk hi. Cikmahhunin, taan sawm ong zo nawnlo hi.

Frank in khuata danga pasalnote tawh kikhawl-in, khua sungah a gamtat hoih pasal no khat ahi hi. Ama’n nasep a ngah nadingin pilna siamna bangmah neilo hi. A pa a sih ciangin, pa kibang nukibanglo a uute’n neihlehlamh khempeuh luahkhin uha, Frank aading bangmah pia lo mawk uh hi. Frank pen a mangthang pasal no hong hita mawka, ama’ aadingin nuntakna pen a mawknapi hi ta hi.

Frank in Aore Adventist pawlpi saang ah khutsiamna (lettama) pilna a sinlaai-in nuamsa hi. Inn sung vanzat tuamtuamte bawl daan ama’n sin khin hi. Tua khutsiamna a sin lamh hong phawkkikin, a khua ah inn sung vanzat a nengnengte leh inn neuneute ama’ kivaak nadingin bawl leh lamh kipan ta hi.

Nite, khate hong bei toto mahbangin, Frank in zi hong nei-a, tanutapate zong hong nei hi.

A nununglam ciangin, innsung vanzatte bawl nawn loin, ama’ innkuan a vaak dingin a nu leh ama’ lampan leh a zi lampan abeh leh aphungte muanbawl ta mawk hi.

Tua ciangin, amau’ nupa thu kinial thapaai ta uh hi. A zi-in a pasal kiangah nasep zon ding leh a innkuan a vaak dingin geen thapaai hi. Ahizongin, bangmah a piang theilo tawh kibang hi.

Lametna bei-in, lungkia-in a om laaitak zaan khat, khuukdin-in, “Topa Pasian aw, keilekei ka kisitel theih nadingin hunpha hong pia in,” ci-in ama’n thu ngeen hi.

A sawtlo-in, pa kibang nu kibanglo a ute khat ahi, Ken in ongkungte leh kukukungte ciinna huan khat ah Frank aadingin khutsiamna nasep vaihawmsak hi. Frank in zong tua nasep a ngah ciangin Topa tungah lungdam ko-a, huan sunga innte puahin, a khut siamna zanghkhia ta hi.

Anungciangin, mehgahmehteh bungbawlna setzung neipa’n a huang cing dingin amah cial hi. Huang sung nasepna a ukpa in ama’ khutsiamna a muh ciang in paakta hi. Setzong neipa in sum nei nawnlo ahihmanin a setzung a khaak ciangin, huangsung nasepna a ukpa in ama’ aaituam sumzon hong kipana, inn sung vanzatte bawl kawmin, van zuakna innte a lamh khoppih dingin Frank cial ta hi.

Frank in a nasep sumzonna hong lawhcin ciangin Pasian nangawn mang-ngilh ta hi. Lamet bei-in lungkia-a a thunget lamh zong phawk nawnlo laai hi.

Zaan khat, Frank a ihmutsip laaitak amangh in, a pi-in, “Nang peen a minthang sumzonna a neipa na suak dinga, nang’ aaituam company zong na nei ding hi. Ahizongin, hih bang a pian nadingin Topa Pasian’ tungah na cihtak ding kisamh hi,” ci-in geen hi.

Tua manghmat pen Frank in lamdangsa-a, Topa Pasian kiangah a lungtang aap ding khensat ta hi. Sabbath ni simin biakinn ah kikhawm ta hi.

Kum tawmcik sungin a manghmat taangtung ta hi. Frank in naseem pawlkhat tawh kithuahin, innlamh nasep leh tawlet kongkhak mungte pehna company neipa hong suak ta hi.

Topa Pasian tungah a cihtaknop ngeisa pen hong phawkkikin, pa kibang nu kibanglo a ute tawh kilemkik nading leh, innkuanpih dangte tawh kingaih seemseem nading a bawl dingin a khua ah Frank ciah hi.

Pa kibang nu kibanglo a uute’n khua sunga innluite kaaikhawmin Adventist pwlpi biakinn neu khat na lamh uh hi. Maranatha ASi kipawlna panin a lianzaw biakinn a lamhzawh nadingun a kisam vante na huh uh hi. Ahizong, biakinn lamh kizo naailo hi. Frank in biakinn a lianzaw lamh nadingin a lim thak suaikika, biakinn lamhna ah ama’n zong huh hi.

Frank in Topa Pasian’ aadingin biakinn khat lamh ding hoihsa hi. Topa Pasian aadingin a dangte zong seem nuam laai hi. Tua manin, Vanuatu gama tuikulh 83 ah a kilamkhin zo naailo biakinnte puahin, piicing sak hi.

Tuni-in, ama’ sumzon nasepna tawh pawlpi tampitak a huh baanah, Santo tuikulh tunga om Bora Bora khua Adventist pawlpi ah pawlpi upa zong ahi hi.

Frank in, “Siamna khat zong a neilo khuata pasalno peen vanzuakna tawh kisai khutsiampa dinmun ah hong laamto Topa Pasian’ tungah ka lungdam mahmah hi,” ci-in kipaaktakin geen hi.

Tu kuata lina ah, Vanuatu gam bup, khanglam Pacific Division bup leh leitung bup aa om innkuante’n Ellen G White gelh Khazih Kiang Zuatna, Khantawn Lungdeih, Kidona Lianpi leh a dangdang laaibute bulphuhin, Topa Zeisu’ thu a tel semsem nadingun video tawh DVD bawl nadingin Sabbath 13na sumpi pawlkhat kizangh ding hi.

Phaltakin sumpi hong pia mimal khatciat tungah lungdam kong ko uh hi.

--000--

“Thu A Ngeen Zii Khat”

December (17) Agen pa: Damatui Vanuatu Gam

*(A khangcingsa pasal khat gensak in)*

Damatui leh a zii Stelline in a tuamdang diak khatin Pasian biakna bawl uh hi.

Stelline in khanglamh Pacific Division sunga Vuanatu gam ii Efate tuikulh tunga om Seventh-day Adventist pawlpi biakinn ah Sabbath ni simin amau’ tapa thum tawh kikhawm uh hi.

Damatui in Sunday ni simin pawlpi upa a sepna a dang tuikulh khat tunga om biakinn ah kikhawm hi. A nupa-un khatvei beek biakinn khat ah kikhawm ngeilo uh hi. A inn uah zong khatvei beek biakna tawh kisai thu kikum ngeilo uh hi. Laai Siangtho thu a kikup khak naak uh leh a mau’ nupa a buai hipah hi.

Amau’ ngeina bangin a nih-un lungkim tuak lel uh hi. Stelline inbel Adventist pawlpi sungah a pasal Damatui hong luut ding lunggulh simtham hi. Pawlpi in a tuamdiak hungeelna a neih ciangin, a tate tawh biakinn pai khawm dingin a pasal sam zeel hi. Laai Siangtho sungpan ama’ theihkhaak Sabbath ni a maan pen a pasal in lamkhat teeiteei tawh a lah nading nisimin Topa Pasian kiangah citak-takin ma’n thu ngeen hi.

Ni khat ni-in, Vanuatu Seventh-day Adventist pawlpi phualpi panin kiteenna tawh kisai thusinna a bawl uh ama’n thei kha ahihmanin, tua laai-ah paikhawm dingin a pasal zawn hi. A pasal Damatui zong tua thusinna ah kah in Topa Pasian’ mai ah kiciamna thak bawlpha hi. Tua thusinna a man ciangin amau innkuan nuntakna hong hoihzaw ta-a, Stelline lungtang sungah lametna hong dim ta hi. Topa Pasian in a pasal pen hun khat laai-in kal khat khit kal khat makaih ahih lamh ama’n thei gige hi.

A nungkum ciangin, Vanuatu Seventh-day Adventist pawlpi phualpi panin kikhopna lianpi bawl uha, tua kikhopna a kah dingin pawlpi upapa in Damatui sam hi. A kipatlamh in Damatui uut pah lo hi. Ahizong, a nunung lamh ciangin a dang tuikulh tunga om Aroe Adventist pawlpi saang huang sungah kaal khat sung thusinna ah a kah dingin ama’n saang ta hi. Pawlpi upapa in a nunglamh ciangin Damatui’ inn ah khawmpi pai nadingin vaanleeng letmat va pia hi. Hih bangin deihsakna tawh letsong a ngah ciangin lamdangsak leh lungdam thuah hi.

Santo tuikulh tunga khawmpi ah Damatui in thusinna a kah sungin, Topa Pasian in a pasal’ lungtang a lawn nadingin inn panin a zi-in a tate tawh thu na ngeen khawm uh hi. Khawmpi aman ciangin, Damatui zong Pasian’ thu sungah a lawpsa in inn hoing ciah hi.

Hun sawtpi khit ciangin Vanuatu Adventist pawlpi phualpi panin gam sung TV hunsehna leh Hope Channel hunsehna tungah Pasian’ thugeenna khahkhiat ding geel uh hi. Stelline ii pawlpi zong et ding leh ngaih dingin a kibawl kaal thum sung huhsehna ah kihel uh hi. A kikhawmte biakinn ah a paipih dingin pawlpi panin bus (Maanbit mawtaw) khat a nei Damatui cial uh hi.

A beisa kaal nih sungin nitaak sim a kikhawmte citaktakin vadawn in va kha hi. Ahizong, khatvei beek Pasian’ thugeenna ngaai ngeilo hi. A kaal nununungpen sungin Pasian’ thugeenna ngaih ding ama’n khensat hi. Pasian’ thu a geen Siapa’n tuikiphuum ding khensatna a pulaak ciangin Damatui’ lungtang sukha hi. Tua nitaak mahin tui kiphuum ding ama’n khensat hi. Ahizong, thugeen Siapa pulaak bangin midangte pulpit maai ah pai uha, Damatui ahihleh a tutna mah ah tusuak hi. Ama’ lungtang ah tui kiphuum ding a khensatsa ahi hi.

Friday ni nikaai lamhin, pawlpi keem Pastorpa kiangah Damatui vapai-in, Seventh-day Aventist pawlpi sungah a luut nopna thu va theisak hi.

Sabbath ni zingsang khatin, Dmatui pen a dang mi 12 tawh tui kiphuum peetmah ta hi. Mipi lakah a zi Stelline mah lungdam pen ding hi. Amau’ tapa thumte zong lungdam lua uh hi.

Damatui ii pawlpi luui makaaite ahih leh lungdam hetlo uh hi. Amah pawlpi ah a luutkik dingin a zol uh haangin ama’n na nial hi. Topa Pasian’ pawlpi maan mu taktak ta ahihlam amaute ama’n geen hi.

Tuni-in, Damatui pen a khua Erakor khua ah a om pawlpi khatbek ahi, Seventh-day Adventist pawlpi ah pawlpi upa nihna ahi hi. Tua pawlpi neu pen manlaangtakin khangto-a, a sawt loin, a piicing pawlpi khat hong suah ding a lamen uh ahi hi.

“Kei nuntakna ka etkik ciangin, kei aading bek hi loin, ka innkuanpihte aadingin zong a hoih penpen khensatna bawl kahihlam ka tel seemseem hi,” ci-in Damatui in lungdamtakin geenkhia hi.

Tu kuata lina ah, Vanuatu gam bup, khanglam Pacific Division bup leh leitung bup aa om innkuante’n Ellen G White gelh Khazih Kiang Zuatna, Khantawn Lungdeih, Kidona Lianpi leh a dangdang laibute bulphuhin, Topa Zeisu’ thu a tel seemseem nadingun video tawh DVD bawl nadingin Sabbath 13na sumpi pawlkhat kizangh ding hi.

Phaltakin sumpi hong pia mimal khatciat tungah lungdam kong ko uh hi.

--000--

“A Gaalmatte Keemcip Uh”

December (24) Agen nu: Salote Fiji Gam

*(A khangcingsa numei khat geensak in)*

Fiji gam ah a hoih lo thuthang a zaak manin Salote lunggim mahmah hi.

A gamla simsim nisuahna lam a laaizanglamh ah thau pua mi ngongtat 200 ten’ gam sung bit nadingin a keem pawlkhat sungpan Fiji gammi 45 man uha, Syria gam sung theih lohna mun khat ah amaute keemcip uh hi.

Kum 34 aphaa Salote tapa peen zan deuh in UN gamsung bit nading a keem pawlte tawh nisuahna lam a laaizanglamh ah mawhpuakna tawh inn panin khual a zinkhia ahi hi. Tua bangin a gaalmat Fiji gammite khah meengmeeng lo uh hi. Tuamanin, Salote in a tapa nungta laai ding maw? A ci a damdam mah ding hiam? ci-in lungkham mahmah hi.

Jeremiah 29:11 sungah, “Maai lam ah lametna note kong piakkik ding, na siat nadinguh hi loin na phattuam nadinguh geelna ka neihte kei bekin ka thei hi,” cih Laai Siangtho mun ama’ lungsim ah hong suak hi.

Inn panin khual a zinkhiat ma-in, a tapa aadingin thu angetsak lam ama’n phawk gige hi. A tapa peen Topa Pasian’ khut sungah muanhuaitakin om ding cih amah khamuang ngiat hi.

A zingciangin amonu in kap kawmin, a pasal peen a kiman 45 te lakah kihel takpi ahihlamh geen hi. Amah peen gam sung bit nading a keemcing pawl ah a uk buu khat ahi hi.

Salote ahih leh a hoihlo thupiang haangin a kizosa in om hi. “Lungkham ke’n. Topa Pasian in hih thu a pian ding a phal ahi hi. Topa in ama’ geelna om bangin hih thu a piang ahi hi. Tua bangin eite’n saangsiam ni. A kiman 45 te amanlaangin Topa Pasian in a suahtaaksak nadinginTopa Pasian tungah huhna ngeen in thu ngeen ding hi hang,” ci-in ama’n a monu hanthawn hi.

Ama’ geen kammal in a nihuh upna thakhauhsak zaw hi. A dang a kimante’ nute, a zite’ antan thungetna ah amau zong kihel uha, Topa Pasian’ kamciamte kikumkhawm uh hi.

Salote pen 2014 kum khuamial hun sungin thungeen kawmkawm, thuhoih zak ding ngak kawmkawmin a om ciangin Topa Pasian tawh hong kinaai seemseem hi. Maai lamh pen a mial tawh a kibat ciangin a mial pen kikhiam thei ding, ahihkeileh muanna lungsim tawh a vekin kiheemkhia zo ding ahi hi.

Amahin, Isaiah 26:3 4 sung panin, “Topa aw, nang hong muanga, nangma’ tungah a lungsim khempeuh a koih mipa lungnopna kicing pia ta in. Topa Pasian in eite khempeuh hong hu tawntung ahihmanin Topa muang tawntung un,” cih Topa’ kammal tawh lungnopna ngah hi.

A gaalmatte a kepbit zawh uh ni 14 a phaak ni-in, a tapa leh a dang 44 te zong suakta ta uh hi. Amau innkuanpih ciat zong Topa Pasian tungah lungdam lua uh hi.

Topa Pasian’ itna in mingongtatte’ giahphual ah phu vang ahih lamh ama’n thei hi. Ama’ tapa leh a lawmte in Pasian abiak ding uh mingongtatte’n khaam uh hi. Ahizong, a kimat zawh uh a ni thum ni aa kipanin amau antang in thungeen uh hi. Lei tualzaang tungah bokin, khut kileen khawmin, khat khit khat gamdaaitakin thu ngeen uh hi. Ni 14 sungin gaalmatte leh mingongtatte kimeeltheih ta uh ahihmanin, mi ngongtat tampi takmah in khitui luangsa-in mangpha khaak uh hi. A kimante’n bangmah thuak kha loin a mau giahphual ah paikik ta uh hi.

Khantawn Lungdeih laimai 347 ah, “ Midik taanglaai pupate haangin Topa Pasian’ hehpihna eite’n i thei hi. Ahizong, ei phuutkhakna pan teci in a muibunpeen ahi hi,” ci-in Ellen G White in gelh hi.

Tua peen, Salote ii teci panna ahi hi. Tua peen Topa Pasian’ hehpihna haangin a piang takpi taangthu ahi hi.

“Haksatpen hun sung nangawnin Hotkhiatna lungdamna thu leh Topa’ itna I taangko sawn theih nadingin Topa Pasian in lampi hong honsak ding hi,” ci-in Salote in haangsantakin geenkhia hi.

Tu kuata lina ah, Topa Zeisu sungah Salote neih lametna peen Fiji gam bup leh khanglam Pacific Division bup ah a kizelh nadingin Sabbath 13na sumpi pawlkhat kizangh ding hi.

Phaltakin sumpi hong pia mimal khatciat tungah lungdam kong ko uh hi.

--000--

Sabbath 13na Hun Geelna

December (31) Fiji Gam

Mipi muakna: Sabbath School Makaai

Kipatna la: “Keima Zeisu Lamdang Honpa Hi” ZBC - 62

Kipatna thungetna:

Leitungbup Thuthang genna: “Huzaapna A Nei Singgahtui Zuakna Sai”

Sabbath Sumpi donna:

Tawpna la: “Mawhphelna, Nopna, Vaangliatna” ZBC - 96

“Huzaapna A Nei Singgahtui Zuakna Sai”

Agen pa-George Kwong

*(Saangsia khat ahihkeileh pasal khat gensak in)*

Fiji gam, Nadi khuapi-a om Wailoaloa tuuipinawl peen mipi hihzawh ding zintun innte, ansaite, adiakin singgahtuisaite leh mipi zaaknop lasaknate om ahihmanin leitung aa khualzin kawikawite pai nopna mun khat ahi hi.

Covid-19 puulnatna in Fijigam a nawk ciangin, tuuipi nawla a kibawl niangtuikawphee saite leh ansaite sumzona kiam ta hi. Tua saite lakah Bamboo Resort ansai zong kihel hi.

Hun pha a mu thei Seventh-day Adventist pawlpi (3) te’n Bamboo Resort ansai tawh kopin, cidamna lam hungeelna ahi, a khawnkhongin cidamna sittelnate, pumpi cidam nading diansukdiantohnate, pum tung thau khiapnate leh mimal anneek ding huanzia sinnate a bawlsak ding singgahtui sai “Bitu Bamboo Resort” sai hon ding geel uh hi. Tua sai ii min “Bitu” pen tua muna teengte kampau hia, gua kung a cihnopn ahi hi. Tua sai min haangin, mipite’n paakta pah uha, cidam nadinga ahoih a limcii singgahtui dawn dingin kigual zen uh hi.

Pawlpi mite’n tua singgahtui sai peen natna tuamtuam haangin a diakin, sikhum natna haangin a a buai Fiji gammite hong cidamzawk nading leh, hu-zaapna a nei singgahtuui sai a suah theih nadingin thungeen uh hi.

Tua singgahtui sai pen khanglam Pacific Division ii “khe 10,000 hotkhiatna” geelna panin a huh uh ahi hi.

Ahizong, Covid-19 thuap nihna in Fiji gam a nawkkik ciangin, kumpi lamh thuneite’n singgahtui sai khaak nading thu pia ta uh hi. Singgahtui a dawnsa te’n nisim phialin kaal nih sung cik ciang, koimunah hongkik ding ci-in phone tawh hopih zeelzeel uh hi.

Lamet Kholhloh Bang Thu Piang Ahia?

Amau sai veeng “Brach Escape Reort” zu zuakna sai ah zuhaang zuak nupate’n Bamboo Resort singgahtui zuakna sai ah nisim mi sungtum pusuakte na en gige uha, amau zu zuakna sai saangin singgahtui zuakna sai ah mi a tam zawtham sungtumin a pusuah uh na mu uh hi. Lamziikpi dungah a piang thusia lasia zong a tawmzawk lam amau tel lua uh hi.

Hih nupate’n pawlpi mite tawh kiho-in, amau zu zuakna sai peen cidamna lam phualpi khatin a zat dingun pia uh hi. Pawlpi mite’n zong, tua zu sai ah singgahtui a zuaknop thu uh geen uh hi. Ahizong, zu zuakna sai managerpa in amaute’n zu a zuak nuam nawnlohna thu geencian uh hi.

Tua zu zuakna sai panin zu tawh kisai na khempeuh heemkhia mangin, singgah gawina sette, mehgahmehtehte leh zatuuia kimang a kungneuneute tawh laih uh hi. Bitu Bamboo Resort singgahtuui zuakna sai hongkik ta uh hi.

Pawlpi mite’n Topa Pasian in lamdang sakhuaitakin a makaihna geenphapha uh hi. Singgahtuui zuakna sai in, Bitu Bamboo Reort sai ah singgahtuui hong dawnte tung bekah huzaap nei loin, a dang khat Beach Escape Resort singgahtui zuakna sai in zong mite aadingin lametna ahih baanah kiiklehpaam ah natna damsakna phualpi piangsak ta hi.

Note’ 2019 kuma Sabbath 13na sumpi pawlkhat tawh Fiji gam leh a dang khanglam Pacific Division sunga gam tuamtuamte’ “Khe 10,000 hotkhiatna” geelna aadingin hong huh nahihmanun lungdam mahmah ung.

Tuni-in, note’ Sabbath 13na sumpi pawlkhat peen khanglam Pacific Division sungah Hotkhiatna lungdamna thu a kizelh nadingin geelna thak khat huhna ah kizangh ding hi.

Phaltakin sumpi hong pia mimal khatciat tungah lungdam kong ko uh hi.

--000--